ΓΡΑΠΤΗ ΕΡΩΤΗΣΗ E-0148/03

υποβολή: Daniel Varela Suanzes-Carpegna (PPE-DE) προς την Επιτροπή

(28 Ιανουαρίου 2003)

Θέμα: Διεθνής Αλιευτική Συμφωνία ΕΕ-Κιριμπάτι και συνεργασία για την ανάπτυξη

Στο πλαίσιο της ισχύουσας Διεθνούς Αλιευτικής Συμφωνίας ΕΕ-Κιριμπάτι:

1. Μπορεί να μας πληροφορήσει η Επιτροπή τι ποσό προορίζει η ΕΕ στην ανάπτυξη του αλιευτικού τομέα του Κιριμπάτι·

2. Μπορεί να μας πληροφορήσει η Επιτροπή σε τι ύψος ανέρχεται η οικονομική αντιστάθμιση που χορηγεί η ΕΕ σε αντάλλαγμα για τα αλιευτικά δικαιώματα που αποκτά ο κοινοτικός στόλος·

3. Μπορεί να μας πληροφορήσει η Επιτροπή τι ποσό πρέπει να καταβάλλουν οι πλοιοκτήτες της Κοινότητας ως τέλη με αντάλλαγμα άδειες ή δικαιώματα αλιείας·

Απάντηση του κ. Fischler εξ ονόματος της Επιτροπής

(7 Μαρτίου 2003)

1. Το πρωτόκολλο της αλιευτικής συμφωνίας (και τα δύο βρίσκονται στη φάση έγκρισης(1)) μεταξύ της Κοινότητας και της Δημοκρατίας του Κιριμπάτι προβλέπει στο άρθρο 2 ότι 100 000 ευρώ ετησίως από τη συνολική χρηματική αντιστάθμιση θα χρησιμοποιούνται για την πληρωμή συγκεκριμένων δράσεων που προβλέπονται στο άρθρο 5 του πρωτοκόλλου. Οι προαναφερόμενες δράσεις έχουν ως στόχο τη θεσμική ανάπτυξη του τομέα της αλιείας του Κιριμπάτι.

2. Το πρωτόκολλο προβλέπει στο άρθρο 2 ότι η χρηματική αντιστάθμιση ανέρχεται σε 546 000 ευρώ ετησίως κατά τη διάρκεια του πρώτου έτους και σε ελάχιστο ποσό 416 000 ευρώ ετησίως κατά τη διάρκεια των επόμενων δύο ετών. Από το ποσό αυτό, η χρηματική αντιστάθμιση ανέρχεται σε 446 000 ευρώ κατά τη διάρκεια του πρώτου έτους ισχύος του πρωτοκόλλου και σε 316 000 ευρώ για τα δύο τελευταία.

Από το δεύτερο έτος, η χρηματική αντιστάθμιση θα μπορούσε να αυξηθεί σε ποσό μέχρι 65 000 ευρώ ετησίως για κάθε πρόσθετη άδεια θυναλιευτικού με γρίπο που εκδίδεται σύμφωνα με τις δυνατότητες που προσφέρονται από το Κιριμπάτι βάσει των όρων της συμφωνίας του Palau (και η οποία αντιστοιχεί σε πρόσθετα αλιεύματα 1 000 τόνων τόνου). Εάνποτεθεί ότι απαιτούνται επτά πρόσθετες άδειες θυναλιευτικών ετησίως, η συνολική κοινοτική χρηματική αντιστάθμιση θα μπορούσε να ανέλθει σε 871 000 ευρώ.

Σύμφωνα με το άρθρο 2 του πρωτοκόλλου, η Κυβέρνηση της Δημοκρατίας του Κιριμπάτι έχει αποκλειστική αρμοδιότητα για τον καθορισμό της χρήσης της χρηματικής αντιστάθμισης για συγκεκριμένες δράσεις.

Οι αλιευτικές δυνατότητες που καθορίζονται από το άρθρο 1 του εν λόγω πρωτοκόλλου είναι οι εξής:

- θυναλιευτικά με γρίπο: 6 σκάφη (για το πρώτο έτος, και μέχρι 7 πρόσθετες άδειες ετησίως για τα επόμενα έτη,

- παραγαδιάρικα: 12 σκάφη.

Η συνολική χρηματική αντιστάθμιση αντιστοιχεί σε αλίευση 8 400 τόνων τόνου κατά τη διάρκεια του πρώτου έτους και 6 400 τόνων τόνου ετησίως για τα επόμενα έτη.

3. Τα τέλη που πρέπει να καταβάλουν οι πλοιοκτήτες καθορίζονται από το πρωτόκολλο σε:

- 35 ευρώ ανά τόνο ψαριών που αλιεύονται στην αλιευτική ζώνη του Κιριμπάτι. Στο ποσό αυτό περιλαμβάνονται όλοι οι τοπικοί και εθνικοί φόροι εκτός των λιμενικών τελών και επιβαρύνσεων για την παροχήπηρεσιών·

- οι άδειες εκδίδονται κατόπιν προκαταβολής ετήσιου ποσού 21 000 ευρώ ανά θυναλιευτικό με γρίπο και 4 200 ευρώ ανά παραγαδιάρικο επιφανείας. Το ποσό αυτό δεν είναι δυνατόν να επιστραφεί. Τα ποσά αυτά ισοδυναμούν με τέλη 600 τόνων και 120 τόνων αντίστοιχα τόνου και τονοειδών που αλιεύονται στην αλιευτική ζώνη του Κιριμπάτι.

(1) Η αλιευτική συμφωνία θα έχει ισχύ πέντε ετών από την ημερομηνία έναρξης εφαρμογής ενώ η ισχύς του πρωτοκόλλου θα ανέρχεται σε τρία έτη.